Bekroonde SA prente in Desember op Showmax | Netwerk24
15 Desember 2019 14:00
Die stromingsdiens Showmax het ter viering hiervan 'n keur van Suid-Afrikaanse rolprente van die afgelope dekade saamgestel waarna intekenare oor die vakansie kan kyk.
Animasie: Revolting Rhymes (2016)
Die fliek Revolting Rhymes, wat die Kaapstadse animasie-ateljee Triggerfish saam met Magic Light Pictures geanimeer het, is benoem vir 'n Oscar en het ook ander gesogte animasiepryse gekry, insluitend 'n Emmy-, Bafta- en Annie-prys.
Dit is geskoei op Roald Dahl se gelyknamige boek, waarin hy bekende sprokies herverbeel, en dit handel oor die vriendskap tussen 'n veglustige Rooikappie (Rose Leslie) en haar vindingryke beste vriendin, Sneeuwitjie (Gemma Chan). Verder maak die nare wolf, drie eiendomsontwikkelaar-varke, Jan en 'n boontjierank almal hul verskyning in die fliek.
Dokumentêr: Whispering Truth to Power (2018)
Whispering Truth to Power gee 'n eksklusiewe blik agter die skerms op Thuli Madonsela se laaste jaar in haar amp as Suid-Afrika se openbare beskermer, terwyl sy geregtigheid vir gewone mense probeer kry.
Nadat sy die destydse president, Jacob Zuma, suksesvol uitgedaag het vir die onwettige gebruik van staatsgeld, het Madonsela voor die grootste uitdaging van haar loopbaan te staan gekom, naamlik die ondersoek na staatskaping. Hiervoor het sy die wind van voor gekry wat doodsdreigemente ingesluit het.
Whispering Truth to Power is die regisseur Shameela Seedat se debuut en het die spesiale jurieprys gewen by Hot Docs, Noord-Amerika se belangrikste dokumentêre fees.
Drama: Inxeba (The Wound) (2017)
Die regisseur John Trengove vertel in Inxeba die verhaal van Xolani (Nakhane Touré), 'n eensame fabriekwerker, wat hom by die mans in sy gemeenskap in die Oos-Kaap aansluit om 'n groep tienerseuns met inisiasie te lei. Wanneer 'n jong man wat geïnisieer word sy geheim ontdek, begin Xolani se lewe uitrafel.
Inxeba is een van die opspraakwekkendste Suid-Afrikaanse prente van die afgelope dekade. Plaaslike fliekteaters was verplig om vertonings van Inxeba te kanselleer ná doodsdreigemente en betogings oor die uitbeelding van geheime Xhosa-inisiasierituele. Die Rolprent-en-Publikasieraad het dit ook as pornografie laat klassifiseer, maar dié omstrede klassifikasie is omgekeer in die hooggeregshof in Pretoria.
Inxeba het 25 internasionale pryse verower en het boonop ook die Oscar-kortlys vir beste buitelandse prent gehaal.
Televisie: Is'thunzi (2016)
Mzansi Magic se eerste tienerdrama volg Winnie, Londi, Noxolo en Thishiwe terwyl hulle hul drome najaag en 'n hegte band vorm. Hoewel hul lewe in gevaar gestel geword, groei hulle ook op maniere wat hulle nooit kon dink nie. Thuso Mbedu, wat Winnie vertolk, het Emmy-benoemings in 2017 en 2018 vir beste aktrise ontvang. Dié benoemings het daartoe bygedra dat sy 'n hoofrol in The Underground Railroad, wat deur die Oscar-wenner Barry Jenkins (Moonlight, If Beale Street Could Talk) geregisseer is, gekry het.